Document ID: 32006D0609

KOMMISSIONENS BESLUTNING
af 4. august 2006
om vejledende fordeling på de enkelte medlemsstater af forpligtelsesbevillinger for målet om europæisk territorialt samarbejde i perioden 2007-2013
(meddelt under nummer K(2006) 3473)
(2006/609/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (1), særlig artikel 18, stk. 2, og
ud fra følgende betragtninger:
(1)
I henhold til artikel 3, stk. 2, litra c) går målet om europæisk territorialt samarbejde ud på at styrke dels det grænseoverskridende samarbejde via fælles lokale og regionale initiativer, dels det tværnationale samarbejde ved hjælp af foranstaltninger, som bidrager til integreret territorial udvikling i tilknytning til Fællesskabets prioriteter.
(2)
I henhold til artikel 4, stk. 1, litra c), i forordning (EF) nr. 1083/2006 bidrager Den Europæiske Fond for Regionaludvikling til virkeliggørelsen af de mål, der er beskrevet i artikel 3, stk. 2, litra c) i samme forordning.
(3)
I henhold til artikel 21, i forordning (EF) nr. 1083/2006 afsættes 2,52 % af de midler, som fondene kan disponere over til forpligtelser i perioden 2007-2013, til målet om europæisk territorialt samarbejde, heraf 73,86 % til finansiering af grænseoverskridende samarbejde og 20,95 % til finansiering af tværnationalt samarbejde.
(4)
Der skal foretages en vejledende fordeling på de enkelte medlemsstater af de midler, der kan bevilges under målet om europæisk territorialt samarbejde. I henhold til artikel 18, stk. 2, i forordning (EF) nr. 1083/2006 bør denne fordeling foretages efter de kriterier og metoder, der er fastsat i bilag II i forordning (EF) nr. 1083/2006.
(5)
I punkt 5 i bilag II i forordning (EF) nr. 1083/2006 fastsættes metoden til fordeling af disponible ressourcer til medlemsstater og regioner, der er berettiget til støtte i henhold til artikel 7, stk. 1 og 2, i samme forordning.
(6)
I punkt 7 i bilag II i forordning (EF) nr. 1083/2006 fastsættes det maksimale beløb, der kan overføres fra fondene til hver enkelt medlemsstat.
(7)
I punkt 12-31 i bilag II i forordning (EF) nr. 1083/2006 fastsættes beløbene for en række konkrete tilfælde i perioden 2007-2013, herunder den særlige tildeling til Peace-programmet, der skal gennemføres som et grænseoverskridende program.
(8)
I henhold til artikel 24 i forordning (EF) nr. 1083/2006 afsættes 0,25 % af de midler, fondene kan disponere over til forpligtelser i perioden 2007-2013, til finansiering af teknisk bistand på Kommissionens initiativ. Den vejledende tildeling pr. medlemsstat bør derfor være eksklusiv beløbet til teknisk bistand -
VEDTAGET FØLGENDE BESLUTNING:
Artikel 1
De vejledende beløb pr. medlemsstat, der tildeles over forpligtelsesbevillingerne til de regioner, der er berettiget til støtte fra strukturfondene under målet om europæisk territorialt samarbejde, jf. artikel 7, stk. 1 og 2, i forordning (EF) nr. 1083/2006, inklusive de tillægsbeløb, der er fastsat i bilag II til samme forordning, fremgår af tabel 1 i bilaget.
Den årlige fordeling af forpligtelsesbevillingerne, jf. stk. 1, pr. medlemsstat fremgår af tabel 2 i bilaget.
Artikel 2
Denne beslutning er rettet til medlemsstaterne.
Udfærdiget i Bruxelles, den 4. august 2006.

Labels: 2
15
19
5